Liite 3

# Muutoksenhaku kuntalain mukaan

Kunnan ja kuntayhtymän viranomaisen päätökseen haetaan muutosta kuntalain mukaan, jollei erityislaissa säädetä muusta muutoksenhakukeinosta. Oikaisuvaatimuksesta, kunnallisvalituksesta ja päätöksen tiedoksiannosta on säännökset kuntalain 11 luvussa.

## Oikaisuvaatimus

Kunnanhallituksen/yhtymähallituksen ja lautakunnan, niiden jaoston sekä niiden alaisen viranomaisen päätökseen tyytymätön voi tehdä kirjallisen oikaisuvaatimuksen. Oikaisuvaatimus on kunnallisvalituksen pakollinen esivaihe. Jos päätöksestä voi tehdä oikaisuvaatimuksen, siitä ei vielä voi tehdä kunnallisvalitusta.

Kunnassa oikaisuvaatimusviranomaisia ovat kunnanhallitus ja lautakunnat. Kunnanhallituksen päätöksestä sekä kunnanhallituksen alaisen viranomaisen päätöksestä tehdään oikaisuvaatimus kunnanhallitukselle. Lautakunnan päätöksestä sekä lautakunnan alaisen viranomaisen päätöksestä tehdään oikaisuvaatimus lautakunnalle. Oikaisuvaatimuksen voi tehdä asianosainen ja kunnan jäsen. (Kunnan jäsen on määritelty kuntalain 4 §:ssä.)

Kuntayhtymässä oikaisuvaatimusviranomaisia ovat yhtymähallitus (paitsi yhden toimielimen kuntayhtymässä) ja lautakunnat. Oikaisuvaatimuksen voi tehdä asianosainen sekä kuntayhtymän jäsenkunta ja sen jäsen.

Kuntien yhteisen toimielimen (isäntäkuntamalli) päätöksestä oikaisuvaatimuksen voi tehdä myös sopimukseen osallinen kunta ja sen jäsen.

Oikaisuvaatimuksen voi tehdä laillisuus- ja tarkoituksenmukaisuusperusteella. Oikaisuvaatimus on tehtävä 14 päivän kuluessa päätöksen tiedoksisaannista.

## Kunnallisvalitus

Valtuuston päätökseen haetaan muutosta kunnallisvalituksella hallinto-oikeudelta. Kunnallisvalituksen voi tehdä asianosainen ja kunnan jäsen.

Yhtymäkokouksen, yhtymävaltuuston ja yhden toimielimen kuntayhtymän ko. toimielimen päätökseen haetaan muutosta kunnallisvalituksella hallinto-oikeudelta. Kunnallisvalituksen voi tehdä asianosainen sekä kuntayhtymän jäsenkunta ja sen jäsen.

Kunnanhallituksen/yhtymähallituksen ja lautakunnan oikaisuvaatimuksen johdosta antamaan päätökseen haetaan muutosta kunnallisvalituksella hallinto-oikeudelta. Päätökseen saa hakea muutosta kunnallisvalituksin vain se, joka on tehnyt oikaisuvaatimuksen. Mikäli päätös on oikaisuvaatimuksen johdosta muuttunut, saa päätökseen hakea muutosta kunnallisvalituksin asianosainen ja kunnan jäsen / kuntayhtymän jäsenkunta ja sen jäsen

Kunnallisvalituksen voi tehdä vain laillisuusperusteella: päätös on syntynyt virheellisessä järjestyksessä; päätöksen tehnyt viranomainen on ylittänyt toimivaltansa; tai päätös on muuten lainvastainen. Kunnallisvalitus on tehtävä 30 päivän kuluessa päätöksen tiedoksisaannista.

## Päätöksen tiedoksianto

Asianosaiselle lähetetään päätöstä koskeva pöytäkirjanote oikaisuvaatimusohjeineen erikseen tiedoksi kirjeellä. Asianosaisen katsotaan saaneen päätöksestä tiedon, jollei muuta näytetä, seitsemän päivän kuluttua kirjeen lähettämisestä.

Kunnan jäsenen katsotaan saaneen päätöksestä tiedon, kun pöytäkirja on asetettu yleisesti nähtäväksi.

Kuntien yhteisen toimielimen (isäntäkuntamalli) pöytäkirja on, milloin se asetetaan yleisesti nähtäväksi, pidettävä nähtävänä kaikissa sopimukseen osallisissa kunnissa. (KuntaL 77 §)

Ennen yhtymäkokouksen / yhtymävaltuuston / yhden toimielimen kuntayhtymän ko. toimielimen pöytäkirjan nähtävänä pitämistä pöytäkirjasta on lähetettävä jäljennös jokaisen jäsenkunnan kunnanhallitukselle. (KuntaL 86 §)

Jäsenkuntien ja niiden jäsenten katsotaan saaneen kuntayhtymän viranomaisen päätöksestä tiedon sinä päivänä, jona pöytäkirja on asetettu kuntayhtymässä nähtäväksi.